ખુલ્લા રળિયામણા કુદરતી દ્રશ્યમાં વાગતું હોય એવું મંદ મંદ બેકગ્રાઉન્ડ મ્યુઝિક સંભળાય, જાંબલી રંગના ટાઈટલ્સ સ્ક્રીન ઉપર તમે જોતા હો, થોડી રાહ જોયા પછી દિલ ખુશ થઇ જાય એવા જાંબલી રંગના ફૂલ દેખાય અને પછી તો જાંબલી ફૂલોથી લદાયેલું આખું ખેતર, રમી રહેલી બે નાની છોકરીઓના અવાજ સંભળાય, જાંબલી ફૂલના ઊંચા ઊંચા છોડ વચ્ચે બંને છોકરીઓના ફ્ક્ત માથા દેખાતા હોય, ખુશખુશાલ છોકરીઓ ખેતરમાં આમથી તેમ દોડી દોડીને રમતી હોય અને દોડતાં દોડતાં જ બંને ખેતરની બહાર નીકળે એવું તરત જ એક છોકરીનું નવ મહિનાની ગર્ભાવસ્થાનું પેટ દેખાય અને જમણી બાજુ તમે વાંચી શકોઃ ડાયરેક્ટેડ બાય સ્ટીવન સ્પીલબર્ગ.